Nedeľník: "Zdeno, na víkend sa má ochladiť. Už si predplatil vyhrievané sedačky?" Žeby sa táto humorne znejúca fikcia mohla stať realitou? Veru áno.
Co je psáno, to je dáno! Tak toto už zrejme dlho nebude platiť, keďže budeme platiť. Vysvetlíme. Najnovšie ňjúzy z Bayerische Motoren Werke hovoria o tom, že rokmi zaužívaný model a systém predaja automobilov už možno pomaly melie z posledného.
Tentoraz za tým nehľadajme pliagu Covid, ale skôr fakt, že BMW to chce skúsiť trochu inak. Pre-my-sle-ne. Do svojich modelov bude totiž vo výrobe montovať plnú výbavu a zostane len na zákazníkovi, ktorú funkciu si neskôr vyberie a na diaľku aktivuje. Prípadne predplatí na určitú dobu. So easy!
Úspory či vlastne iba ďalšie zisky?
Poviete si wau. Veď prečo platiť za niečo, čo nevyužívam? Takže sa dočkáme takejto scénky?
"Dobrý deň, páči sa, tu mám papier s konfiguráciou adekvátnou mojim potrebám a rozpočtu. Počúvam iba rádio Expres, klimatizáciu plánujem využívať len v treťom kvartáli roku, diaľkové využívam iba keď dvojblikom upozorňujem protiidúcich na hliadku. Ozaj, airbag spolujazdca stačí aktivovať len na poobedné hodiny, vtedy vozím manželku z práce. A poprosím 10 000 aktivácií ľavej a 15 000 pravej smerovky. Viete, budem často vychádzať z kruháča. Fakt mi ho teda dáte o 4 500 eur lacnejšie? 4 800 ak nechcem klímu? Jasné, deaktivujte, vezmem si radšej mokrý uterák a otvorím okná."
Ale také ružovkasté to asi nebude. Pre automobilky boli doteraz pojmy ako predplatné či aktivácia na diaľku pomerne neznáme, no zdá sa, že pomaly objavujú ich nečakane príjemný potenciál. V čase padajúcich predajov zrejme našli ďalšiu zlatú baňu.
To, čo sa môže na prvý pohľad javiť ako istá výhoda - veď načo by mi bol vyhrievaný volant v piatok 10. 7., že áno - sa môže časom stať pre prostý ľud vcelku nepríjemným kalkulom. Koncept aktivovania či predplácania si funkcií bude len nepatrne slúžiť k tomu, aby koncový používateľ ušetril a výrobca si dobrovoľne pustil žilou. Hoci oficiálne sa to tak odprezentovať môže.
A tak auto prešpikované elektronikou možno nikdy nezažije, aké to je mať vyhriaty volant, sedačku spolujazdca teplú aj bez svokrinho zadku a šofér si trpko uvedomí, že radšej si kúpi ročnú diaľničnú známku, než adaptívny tempomat na 12 mesiacov.
Vďaka tejto rafinovanej obchodnej politike sa možno budú za desať rokov zákazníci škrabať po hlave a rozmýšľať, či nebolo lepšie si nechať "primitívne" auto z roku 2020, ktoré malo všetky funkcie nezištne aktivované. Ach, to boli časy. Má ich síce zabudované aj teraz, ale čo z toho, keď medzi nimi a ich plnohodnotným užívaním, bude jeden výrazný a podstatný múr. Softvérový. A ten povie Áno až po adekvátnej transakcii.
Pupočná šnúra, ktorá vyživuje matku
A tak sa dostávame k pointe, ktorá časom nemusí súvisieť iba s bavorákmi. Vyzerá to tak, že samotná kúpa produktu používateľom už nebude pre zisky výrobcu postačujúca. Prostým predajom stráca totiž kontakt a istú kontrolu nad majiteľom. Ak sa však pupočná šnúra nepreruší pod zámienkou aktivácie služieb či funkcií, dostávame sa do netradičnej lepkavej pavučiny, v ktorej bude hlavnú úlohu zohrávať platobná karta.
Možno sa nám práve tvorí novodobý fenomén, kedy na plnohodnotné využívanie nielen služieb, ale už aj tovarov, nebude stačiť jedna platba pri kúpe. A nenápadne sa začne presadzovať idea, že to, čo nevyužívame často, nám vlastne nemôže patriť.
Takýto nový model predaja má nekonečné možnosti a kombinácie, ako dostať z ľudu ďalšie platby ešte aj po tom, čo si zakúpili svoj vysnívaný kus elektroniky. Chceš nakrúcať v mobile video v 4K? No, ale tak vieš, zadarmo to bolo len prvý polrok… Svoj podiel "viny" má bezpochyby aj markantný rozmach IoT, takže v tomto smere môžeme očakávať ešte veľké prekvapenia.
Uvidíme. Najbližšie roky rozhodnú, či sa slová "aktivácia" a "predplatné" nestanú našim chlebom každodenným. Otázne je, či ho nakoniec nebudeme jesť natretý iba masťou a cibuľou.